রাজ্যের ব্যর্থতাতেই বেসরকারি হাসপাতালের রমরমা: সুপ্রিম কোর্ট

নয়াদিল্লি: চিকিৎসা পরিকাঠামো উন্নয়নে ব্যর্থ রাজ্যগুলি, সেই কারণেই দেশে বেসরকারি হাসপাতালের (Private Hospitals) রমরমা। এক মামলায় এমন মন্তব্য করল সুপ্রিম কোর্ট (Supreme Court)। হাসপাতালের সুপারিশ করা ফার্মেসি থেকেই কেবলমাত্র বেসরকারি হাসপাতালের রোগীদের ওষুধ কিনতে বাধ্য করার বিরুদ্ধে জনস্বার্থ মামলা (PIL) দায়ের হয়েছিল, সেই সূত্রেই রাজ্যগুলিকে ভর্ৎসনা করল শীর্ষ আদালত।

বিচারপতি সূর্য কান্ত ও বিচারপতি এন কোটেশ্বর সিংয়ের অভিমত, জনসংখ্যা বৃদ্ধির অনুপাতের সঙ্গে তাল মিলিয়ে রাজ্যগুলি প্রয়োজনীয় চিকিৎসা পরিকাঠামো সব শ্রেণির রোগীদের জন্য গঠন করতে ব্যর্থ হয়েছে। রাজ্যগুলি পরোক্ষে এভাবেই বেসরকারি প্রতিষ্ঠানগুলিকে চিকিৎসা ক্ষেত্রে পা রাখার সুযোগ করে দিয়েছে। ফলশ্রুতিতে অজস্র বিভিন্ন বিষয়ে বিশেষজ্ঞ হাসপাতাল মাথাচাড়া দিয়েছে। সেখানে সাধারণ মানুষ ছাড়াও সরকারগুলিও প্রাথমিক ও বিশেষজ্ঞ চিকিৎসা পরিষেবার জন্য তাকিয়ে থাকে।

আরও পড়ুন: সোনা পাচার করতে গিয়ে হাতেনাতে গ্রেফতার কন্নড় অভিনেত্রী!

সংবিধানের চতুর্থ পরিচ্ছেদ তথা ডাইরেকটিভ প্রিন্সিপালস অফ স্টেট পলিসি অনুযায়ী প্রত্যেক নাগরিকের সংবিধানিক মৌলিক অধিকার অনুযায়ী চিকিৎসা পাওয়ার অধিকার নিশ্চিত করার দায়িত্ব রাজ্যের। তাই রাজ্যগুলি তাদের এই দায়িত্ব এড়াতে পারে না। এমন অভিমত সহ রাজ্যগুলিকে এই বিষয়ে নির্দিষ্ট নীতি প্রণয়নের নির্দেশ দিল আদালত।